Cꞌo jun acha aj fariseo rubiꞌ Nicodemo,
y jaraꞌ jun nimlaj acha cxin aj Israel.
Xuban jmul xekaja ruqꞌuin Jesús chakꞌaꞌ,
xumaj tzij ruqꞌuin y cawra xbij:
—Rabí,
ajoj kutkin at jun tijonel atetkon ta rmal Dios com anen wutkin majoꞌn jun xtecwin ta xtuban nmak tak milagro ajniꞌ naban atet we mquita Dios cꞌola ruqꞌuin,
caraꞌ xbij tzra.
Jesús xbij tzra:
—Ne ktzij waꞌ quenbij chawa,
jeꞌ wnak ncꞌatzina chca che nqueꞌalexa wjic chic,
o wxmajoꞌn xtqueꞌalax ta majoꞌn nquecwina nquetzuꞌ rgobierno Dios,
caraꞌ xbij.
—¿Lnecwin cꞌa jun rilaj acha nalex chic jmul?
¿Lnecwin chcꞌaraꞌ nalex chic jmul chukꞌaꞌ ruteꞌ?
Jesús xbij:
—Ktzitzij waꞌ quenbij chawa,
wmajoꞌn xtcatalex ta tzra yaꞌ y tzra Espíritu mesquier ncatecwina ncatoca chpam rgobierno Dios.
Je ccꞌaslemal wnak jyatanak cmal quedtaꞌ y queteꞌ ncaraꞌ ajniꞌ ccꞌaslemal quedtaꞌ y queteꞌ.
Jcꞌaslemal jnuyaꞌ Espíritu ncaraꞌ ajniꞌ rcꞌaslemal Espíritu.
Mex junwaꞌ xawcꞌaxaj jxenbij chawa je ncꞌatzina ncatalex chic jmul.
Ajniꞌ tzra kꞌekꞌ,
tzra xecmel,
chka abar nba waꞌ per nawcꞌaxaj tak nkꞌaxa per mawutkin ta abar penak waꞌ y abar tzraꞌ nba waꞌ.
Caraꞌ chca conjelal wnak tak nqueꞌalaxa rmal Espíritu,
numaj samaj Espíritu rmal raꞌ tak ncatalex chic jmul,
caraꞌ xbij Jesús.
¿Nak cꞌa kas mer rbanic ja amjon rbixic chwa?
xcꞌaxaj chic jmul Nicodemo.
Jesús xbij tzra:
—Atet wan ncattijona cxin aj Israel jretnamet Dios,
per mtekaja pnawáꞌ y mesquier nchꞌobtaja awmal jquenbij chawa.
Per ajoj bien kutkin jnekbij chewa y bien katzꞌton jnekkꞌalsaj chewech,
per ixix majoꞌn nenimaj ta jnekbij chewa.
Anen nemjon rchꞌobic chawech je nbantaja waweꞌ chwech ruchꞌlew per mtanimaj,
peor cꞌaraꞌ tak xtenchꞌob chawech nak nbantaja chcaj,
majoꞌn nanimaj ta chkaꞌ.
Majoꞌn jun kanak ta chcaj retzꞌton ta nak rbanic tzraꞌ,
xjun tzꞌetyon ta,
jtzꞌetyon ta jaraꞌ Rlecꞌwalxel je xkaj ta chcaj,
xoca alxic cuqꞌuin wnak y cꞌola pranm Ttixel chcaj.
Ajniꞌ xuban Moisés ojer chpam chkilaj lwar,
xjotbaꞌ rechbal cmetz chwech jun cheꞌ y xetotaja wnak rmal,
caraꞌ cꞌa xtbaꞌna tzra Rlecꞌwalxel jxoca alxic cuqꞌuin wnak,
chkaꞌ njotbax na chwech jun cheꞌ.
Caraꞌ nbaꞌna tzra ch-utz cꞌaraꞌ conjelal je xteykeꞌa quecꞌuꞌx ruqꞌuin majoꞌn nqueba ta chpam nimlaj lowloꞌ y nyataja chca utzlaj cꞌaslemal rxin Dios je rxin junlic.
Dios ajniꞌla nquerajoꞌ conjelal wnak rmal cꞌaraꞌ xutak ta waweꞌ chwech ruchꞌlew Rlecꞌwal je njun oca,
caraꞌ xuban ch-utz cꞌaraꞌ che conjelal je xteykeꞌa quecꞌuꞌx ruqꞌuin majoꞌn nqueba ta chpam nimlaj lowloꞌ y nyataja chca utzlaj cꞌaslemal rxin Dios je rxin junlic.
Caraꞌ quenbij com Dios mxutak pta Rlecꞌwal che nquerutak ela wnak chpam lowloꞌ,
je rbanic jxutak ta ch-utz cꞌaraꞌ rmal Rlecꞌwal nquetotaja conjelal wnak.
Conjelal wnak je xteykeꞌa quecꞌuꞌx ruqꞌuin majoꞌn xtkꞌeꞌt xta tzij chquij,
per ja cꞌa wmajoꞌn xteykeꞌ ta quecꞌuꞌx ruqꞌuin jaraꞌ yatanak chic chca che nqueba chpam nimlaj lowloꞌ.
Com majoꞌn xeykeꞌ ta quecꞌuꞌx ruqꞌuin Rlecꞌwal Dios rmal cꞌaraꞌ nbaꞌna caraꞌ chca.
J-eꞌ majoꞌn xcajoꞌ ta luz jpenak chcaj je nsakersana quebey y rmal cꞌaraꞌ kꞌton chic tzij chquij.
Com Rlecꞌwal Dios arjaꞌ luz jpenak waweꞌ chwech ruchꞌlew per j-eꞌ wnak más ncajoꞌ kꞌejkuꞌm que chwech luz.
Caraꞌ xqueban com xitzel tak achnak quemjon rbanic.
Nak nquebnowa lowloꞌ tak achnak xitzel nquetzuꞌ luz,
majoꞌn cgan nquepona abar cꞌo waꞌ luz.
Caraꞌ nqueban ch-utz cꞌaraꞌ majoꞌn nutkix ta chlowloꞌ tak achnak quemjon rbanic.
Per nak nquebnowa rbeyal chwech Dios j-eraꞌ nquepona abar cꞌo waꞌ luz.
Caraꞌ nqueban ch-utz cꞌaraꞌ nkꞌaljina che Dios cꞌayona cxin che rbanic njelal achnak jquemjon rbanic.